**Adresų rašymas**

Pagal Universaliosios pašto paslaugos teikimo taisykles, patvirtintas Lietuvos Respublikos susisiekimo ministro 2013 m. balandžio 30 d. įsakymu Nr. 3-259, <https://e-seimas.lrs.lt/portal/legalAct/lt/TAD/TAIS.448086/asr> adresuodami laišką savo šalyje adresą rašome taip, pvz.:

Vardui Pavardaičiui

J. Basanavičiaus g. 4, 75138

Šilalė

Šiose taisyklėse nustatyta, kad, adresuojant laišką, pirmiausia naudininko linksniu užrašomas gavėjo vardas ir pavardė arba ją gaunančios įstaigos pavadinimas, o toliau nurodomas gavėjo adresas: gatvė (aikštė, prospektas ar pan.) su gimininio žodžio sutrumpinimu g. (a., pr. ir kt.), namo ir buto numeriai, pašto kodas ir miesto pavadinimas.

Tačiau pagal Adresų formavimo taisykles, patvirtintas Lietuvos Respublikos Vyriausybės 2002 m. gruodžio 23 d. nutarimu Nr. 2092,

<https://e-seimas.lrs.lt/portal/legalAct/lt/TAD/TAIS.197831/asr>

 valstybės ir savivaldybių informacinėse sistemose adresas rašomas kita tvarka, pvz.:

Šilalė, Vytauto Didžiojo g. 12;

Šilalės r. sav., Pajūrio sen., Žvingių mstl., Jūros g. 10.

Šis adreso rašymo būdas yra taisyklingas ir dažniausiai vartojamas rišliame tekste, pvz.: Atliekamas pastato, esančio Šilalėje, Lokystos g. 6, remontas; Šventė vyks adresu: Šilalė, Dievyčio g. 1.

Taigi **adresuojant laišką** adresą reikia rašyti nuo mažiausio dėmens iki didžiausio – **nuo gatvės iki miesto pavadinimo**, tačiau **rišliame tekste siūlytina adresą rašyti atvirkščiai – nuo miesto pavadinimo iki gatvės**.

Keletas įsidėmėtinų dalykų rašant adresą:

1. Atkreiptinas dėmesys, kad, nurodant vietą, **po žodžio adresu rašomas dvitaškis**, nes adresas sudaromas ne iš vieno, o iš kelių dėmenų, pvz.: Laiškus siųsti adresu: Šilalės r. sav., Šilalės kaim. sen., Burkėnų k., Pušies g. 13.

2. Prieš **interneto adresą dvitaškis nerašomas, jei nurodomas tik vienas adresas**, pvz., el. p. info@silale.lt, bet **dvitaškis rašomas, jei nurodomi du ir daugiau adresų**, pvz., el. p.: info@silale.lt; administratorius@silale.lt.

3. Dažnai klausiama: kokia raidė (didžioji ar mažoji) rašoma prie namo ar buto numerio nurodant adresą, pvz., Maironio g. 24a ar 24A? Pagal Adresų formavimo taisyklių 13 punktą „pastato ar pastatų komplekso numeris rašomas skaičiumi (-iais) arba skaitmens (-ų) ir didžiosios raidės kombinacija“, taigi rašome – Maironio g. 24A.

4. Kartais suabejojama: brūkšnys ar brūkšnelis rašomas tarp namo ir buto numerio?

Rašomas brūkšnelis, pvz.: Nepriklausomybės g. 6-4A. Nes brūkšnys rašomas tik tarp tų skaitmenų, kurie žymi ribas, pvz.: 1–4 klasių mokiniai, darbo laikas 10–14 val. Brūkšnys riboms žymėti gali būti rašomas be tarpų, ypač tarpai nepaliekami tarp ribas žyminčių skaitmenų.